Regionsudvalgets udtalelse om:

- "Forslag til Europa-Parlamentets og Rådets beslutning om ændring af Rådets afgørelse 2000/821/EF af 20. december 2000 om iværksættelse af et program til fremme af udvikling, distribution og markedsføring af europæiske audiovisuelle produktioner (MEDIA PLUS - Udvikling, distribution og markedsføring)", og

- "Forslag til Europa-Parlamentets og Rådets beslutning om ændring af Europa-Parlamentets og Rådets afgørelse nr. 163/2001/EF af 19. januar 2001 om iværksættelse af et uddannelsesprogram for branchefolk inden for den europæiske audiovisuelle programindustri (MEDIA-UDDANNELSE) (2001-2005)"

(2004/C 23/06)

REGIONSUDVALGET HAR -

under henvisning til Forslag til Europa-Parlamentets og Rådets beslutning om ændring af Rådets afgørelse 2000/821/EF af 20. december 2000 om iværksættelse af et program til fremme af udvikling, distribution og markedsføring af europæiske audiovisuelle produktioner (MEDIA PLUS - Udvikling, distribution og markedsføring) [KOM(2003) 191 endelig - 2003/0067 (COD)],

under henvisning til Forslag til Europa-Parlamentets og Rådets afgørelse af 19. januar 2001 om iværksættelse af et uddannelsesprogram for branchefolk inden for den europæiske audiovisuelle programindustri (MEDIA-UDDANNELSE) (2001-2005) [KOM(2003) 188 endelig - 2003/0064 (COD)],

under henvisning til Rådets beslutning af den 5. maj 2003 om i overensstemmelse med EF-traktatens artikel 265, stk. 1, og artikel 150, at anmode om Regionsudvalgets udtalelse herom,

under henvisning til præsidiets beslutning af den 23. januar 2003 om at henvise det forberedende arbejde til Underudvalget for Kultur og Uddannelse,

under henvisning til forslag til Regionsudvalgets udtalelse (CdR 166/2003 rev.), som blev vedtaget af Underudvalget for Kultur og Uddannelse den 11. juli 2003 med Susie Kemp, medlem af West Berkshire Council (UK/PPE), som ordfører, og

ud fra følgende betragtninger,

1) Rådet og Europa-Parlamentet vedtog ved afgørelse nr. 163/2001/EF MEDIA-UDDANNELSE-programmet for branchefolk inden for den europæiske audiovisuelle programindustri for perioden 1. januar 2001 til 31. december 2005;

2) Rådet iværksatte ved afgørelse 2000/821/EF MEDIA PLUS-programmet til fremme af udvikling, distribution og markedsføring af europæiske audiovisuelle produktioner for perioden 1. januar 2001 til 31. december 2005;

3) det er vigtigt at sikre kontinuiteten i fællesskabsstøtten til den audiovisuelle sektor i Europa med henblik på de mål, der er fastsat for Fællesskabet i traktatens artikel 150 -

på sin 51. plenarforsamling den 9. oktober 2003 vedtaget følgende udtalelse.

1. Regionsudvalgets synspunkter

Regionsudvalget

1.1. bifalder, at både MEDIA PLUS- og MEDIA-UDDANNELSE-programmet er blevet forlænget med ét ekstra år med henblik på iværksættelse af nye programmer fra og med 2007.

1.2. deler Kommissionens synspunkt, at på grund af udvidelsen vil en række vigtige elementer nødvendiggøre ændringer af EU's indsats i den audiovisuelle sektor, og kommende programmer må tilpasses disse ændringer. Det er afgørende, at drivkraften bag disse programmer ikke går tabt.

1.3. erkender, at den europæiske filmindustri forbliver en minoritetsindustri, og at foranstaltninger via MEDIA PLUS- og MEDIA UDDANNELSE-programmerne er afgørende. Det er nødvendigt at gøre den europæiske film-, tv- og multimediasektor endnu mere konkurrencedygtig og skabe et gunstigt klima som modtræk mod den stadig voksende globale konkurrence. Opsplitningen af den europæiske filmindustri er en stor brist, som må overvindes gennem større netværksinitiativer og samarbejde mellem aktørerne i den audiovisuelle sektor.

1.4. er enig med MEDIA PLUS-programmet i, at der er et stort vækstpotentiale, og ser en mulighed for at skabe over 300000 ekstra højtkvalificerede jobs i den audiovisuelle sektor. Man må håbe, at dette tal vil vokse som følge af MEDIA-programmernes forlængelse, da disse programmer bl.a. har til at formål at sikre, at der er tilstrækkelig kvalificeret arbejdskraft til at besætte nye jobs inden for denne yderst dynamiske og kreative serviceaktivitet.

1.5. erkender, at MEDIA-programmerne kan øge forståelsen for den kulturelle mangfoldighed i EU's medlemsstater og regioner, hvilket bliver endnu vigtigere i et udvidet EU. Ydermere ser Regionsudvalget gode muligheder for at fremme den sproglige mangfoldighed, især hvad angår mindretalssprog.

1.6. støtter MEDIA PLUS-programmets mål om, at den audiovisuelle sektor skal videreudvikles i lande eller regioner med ringe audiovisuel produktionskapacitet og/eller et begrænset sprogligt eller geografisk område, og konstaterer, at dette fortsat er et vigtigt mål i forbindelse med det forlængede program.

1.7. erkender og bifalder de muligheder, der ligger i MEDIA PLUS-programmet for at reagere hurtigt på de dramatiske teknologiske forandringer inden for navnlig den audiovisuelle sektor og kommunikationssektoren.

1.8. bifalder, at MEDIA-programmerne fortsat lægger vægt på livslang uddannelse og videreuddannelse overalt i EU. Forlængelsen af programmerne vil gøre videreuddannelse mulig i den audiovisuelle sektor og kommunikationssektoren.

1.9. mener, at der er behov for yderligere at forbedre formidlingen af information om MEDIA PLUS- og MEDIA UDDANNELSE-programmerne, og opfordrer Kommissionen til at overveje, hvordan MEDIA-kontorerne kan blive mere effektive og antallet af kontorer forøges. De lokale myndigheder kan inddrages aktivt vedrørende dette aspekt via kommunale bygninger såsom biblioteker og medborgerhuse.

1.10. bifalder stigningen i det proportionale budget for MEDIA PLUS-programmet, men undrer sig over den langt fra proportionale stigning for MEDIA UDDANNELSE-programmets vedkommende.

1.11. er tilfreds med den kommende evaluering af begge nuværende programmer og ser frem til at studere resultatet. Regionsudvalget er især interesseret i, om programmerne har kunnet sikre et væsentligt antal arbejdspladser, om der kan påvises en langt større forståelse af den kulturelle mangfoldighed samt, om de har fremmet mindretalssprog.

2. Regionsudvalgets henstillinger

Regionsudvalget

2.1. påpeger, at der i det forlængede MEDIA PLUS-program skal lægges større vægt på formidling af information, både for at tiltrække nye initiativer og for at skabe opmærksomhed omkring de igangværende projekter.

2.2. understreger, at det er nødvendigt at videreudvikle MEDIA-kontorerne og øge antallet af disse i hele EU. Samarbejde mellem MEDIA-kontorerne og de lokale og regionale myndigheder bør prioriteres højere for at sikre, at lokale og regionale industrier har et indgående kendskab til mulighederne i MEDIA-programmerne.

2.3. betoner, at der er behov for at inddrage de lokale og regionale myndigheder yderligere, da disse kan skabe større samarbejde mellem den audiovisuelle sektors forskellige dele. Regionale konsortier bestående af industriens aktører inden for uddannelse, finansiering, produktion og distribution bør fremmes. Biblioteker, medborgerhuse og andre offentlige bygninger kan anvendes til at udbrede kendskabet og give borgerne adgang til både ældre og nyt audiovisuelt materiale. Regionsudvalget ønsker fortsat, at man overvejer, om der med henblik herpå under MEDIA PLUS-programmet kan afsættes midler til IT i offentlige bygninger, og foreslår, at pilotprojekter overvejes i det nye program for 2007.

2.4. henstiller, at det nye MEDIA PLUS-websted videreudvikles. Regionsudvalget understreger på ny mulighederne i forbindelse med et MEDIA PLUS-websted - især når det gælder udbredelse af information overalt i det udvidede EU. Webstedet bør fremme netværket for europæiske film- og tv-skoler og tilvejebringe information om uddannelse og andre muligheder.

2.5. støtter fortsat støtte kravet om standardisering af erhvervskvalifikationer i hele EU og håber, at de nye MEDIA-programmer, som begynder i 2007, indeholder foranstaltninger, som kan føre til fremskridt på dette område.

2.6. understreger, at MEDIA UDDANNELSE-programmet skal bruges til at sikre betydelig videreudvikling og fremme af uddannelsesprogrammer og uddannelsesorganer og -initiativer i hele EU. Regionsudvalget noterer, at dette kan ske gennem det forlængede program, men håber, at det nye 2007-program vil gøre det muligt at uddanne flere lærere i EU.

2.7. slår til lyd for, at MEDIA PLUS- og MEDIA UDDANNELSE-programmerne fortsat skal bygge på det grundlæggende princip om lige muligheder for at tilskynde alle initiativer til at sikre en mere ligelig deltagelse af kvinder og mænd.

2.8. henstiller, at det audiovisuelle materiale i MEDIA PLUS- og MEDIA UDDANNELSE-programmerne tager særligt hensyn til personer med handicap.

Bruxelles, den 9. oktober 2003.

Albert Bore

Formand for

Regionsudvalget